Nõukogu määrus (EÜ) nr 826/2004,

26. aprill 2004,

millega keelatakse Ekvatoriaal-Guineast ja Sierra Leonest pärit hariliku tuuni (thunnus thynnus) importimine ja tühistatakse määrus (EÜ) nr 2092/2000

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut,

ning arvestades järgmist:

(1) ammenduvate loodusvarade hulka kuuluvaid kalavarusid tuleks bioloogilise tasakaalu huvides ja üldise toiduainetega kindlustatuse tagamiseks kaitsta;

(2) 1994. aastal võttis Rahvusvahelise Atlandi Tuunikaitse Komisjon (edaspidi ICCAT), mille lepingupartner Euroopa Ühendus on, vastu tegevuskava hariliku tuuni kaitseprogrammi efektiivsuse tagamiseks;

(3) ICCATi lepinguosalised, kelle kalurid on kohustatud hariliku tuuni püüki vähendama, ei saa asjaomaseid varusid tõhusalt majandada, kui lepinguvälised pooled ei ühine ICCATiga ega järgi selle kaitse- ja majandamismeetmeid;

(4) 1998. aastal nimetas ICCAT, kes tegi oma järeldused püüki ja kauplemist käsitlevate andmete ning laevade vaatlemise põhjal, Ekvatoriaal-Guinea ja Sierra Leone riikideks, kelle laevad püüavad harilikku tuuni viisil, mis kahandab selle organisatsiooni poolt hariliku tuuni kaitseks võetud meetmete tõhusust;

(5) Belizest, Ekvatoriaal-Guineast ja Hondurasest pärit hariliku tuuni (thunnus thynnus) importimine on keelatud nõukogu 28. septembri 2000. aasta määrusega (EÜ) nr 2092/2000. [1]

(6) ICCAT on võtnud arvesse koostöö tugevdamist Hondurasega hariliku tuuni kaitseks. 2001.a. aastakoosolekul soovitas ICCAT Hondurasele lepinguosaliste poolt kehtestatud mistahes vormis hariliku tuuni impordi keelu tühistamist.

(7) ICCAT on võtnud arvesse koostöö edukust Belizega hariliku tuuni kaitseks. 2003. a. aastakoosolekul soovitas ICCAT 1. jaanuarist 2004 Belizele lepinguosaliste poolt kehtestatud mistahes vormis hariliku tuuni impordi keelu tühistamist.

(8) ICCATi püüe ergutada Ekvatoriaal-Guinead ja Sierra Leonet järgima hariliku tuuni kaitse- ja majandamismeetmeid on jäänud tulutuks;

(9) ICCAT on soovitanud lepinguosalistel võtta vajalikud meetmed Sierra Leonest mistahes vormis hariliku tuuni toodete impordi keelustamiseks ja Ekvatoriaal-Guineast vastava impordikeelu jätkamiseks. Need meetmed võib lõpetada niipea, kui tehakse kindlaks, et kõnealused riigid on viinud oma kalapüügitavad vastavusse ICCATi meetmetega. Nimetatud meetmed peab rakendama ühendus, kellel on kõnealuses asjas ainupädevus;

(10) kõnealused meetmed on kooskõlas teistest rahvusvahelistest kokkulepetest tulenevate ühenduse kohustustega,

(11) selguse huvides tuleks määrus (EÜ) nr 2092/2000 kehtetuks tunnistada ja asendada see käesoleva määrusega;

ON VASTU VÕTNUD KÄESOLEVA MÄÄRUSE:

Artikkel 1

Käesolevas määruses tähendab "importimine" tolliprotseduure, millele on viidatud nõukogu 12. oktoobri 1992. aasta määruse (EÜ) nr 2913/92 (millega kehtestatakse ühenduse tolliseadustik) [2] artikli 4 lõike 15 punktides a ja b ning lõike 16 punktides a kuni f.

Artikkel 2

1. Keelatud on ühendusse importida harilikku tuuni (thunnus thynnus), mis on pärit Ekvatoriaal-Guineast ja Sierra Leonest ja mis kuulub järgmiste CN koodide alla: ex03019990, 03023500, ex03027000, 03034500, ex03038000, ex03041038, ex03041098, ex03042045, ex03049097, ex03051000, ex03052000, ex03053090, ex03054980, ex03055980 ja ex03056980.

2. Keelatud on importida mistahes töödeldud toodet, mis on valmistatud esimeses lõigus nimetatud päritolu harilikust tuunist ja mis kuulub koodide ex16041411, ex16041416, ex16041418 ja ex16042070 alla.

Artikkel 3

Käesolevat määrust ei kohaldata artiklis 2 nimetatud ja Sierra Leonest pärit toodete koguste suhtes, kui riigi pädevat ametiasutust rahuldaval viisil saab tõestada, et need tooted olid käesoleva määruse jõustumishetkel teel ühenduse territooriumile ja lubatakse vabasse ringlusse hiljemalt 14 päeva möödumisel sellest kuupäevast.

Artikkel 4

1. Määrus (EÜ) nr 2092/2000 tunnistatakse kehtetuks.

2. Viiteid kehtetuks tunnistatud määrusele käsitatakse viidetena käesolevale määrusele.

Artikkel 5

Käesolev määrus jõustub seitsmendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 26. aprill 2004

Nõukogu nimel

eesistuja

B. Cowen

[1] EÜT L 249, 4.10.2000, lk 1.

[2] EÜT L 302, 19.10.1992, lk 1. Määrust on viimati muudetud komisjoni määrusega (EÜ) nr 60/2004. (ELT L 9, 15.1.2004, lk 8).

--------------------------------------------------